रंजना दूसरे दर्ज़े में है। उसका छोटा भाई पहले में.दोनों दोपहर के खाने तक बड़ी बेसब्री से इंतज़ार करते हैं और खिचड़ी, खीर, रोटी और तहरी जो कुछ भी मिलता है, उसे थाली में लेकर घर रफूचक्कर हो जाते हैं.कभी-कभी बस्ता स्कूल में ही छोड़ जाते हैं.खैर! बस्ते में रहता ही क्या है? एक-आध फटी किताब और एक माँगे की स्लेट.घर पर इन दोनों में माँ भी हिस्सा बंटा लेती है। जिस दिन ज़रा भी देर हो जाती है, माँ सीधे स्कूल पहुँचकर मास्टर से झगड़ा कर बैठती है। "इन दुध मुंहों को सबेरे से बैठाए हो मास्टर साहेब! तरस नहीं आता का?" कहती हुई रामकली सीधे हेडमास्टर के सर पर खड़ी हो जाती है.रंजना की माँ के लिए हेडमास्टर के दिल में कुछ जगह है.इससे इनके दिल में कुछ-कुछ होता रहता है.पता नहीं रंजना की माँ को पता है कि नहीं.लेकिन इन्हें पक्का पता है कि वह इन्हें अच्छी लगती है.लोग जानते हैं कि जाति-बिरादरी के कारण ये उसका ध्यान रखते हैं.यह इनके लिए भी अच्छा है और उस गरीब के लिए भी। मास्टर जी को भी पता है कि रंजना भले ही भूख सह ले पर उसकी माँ नहीं सह सकती.इसलिए वे रोज जल्दी-जल्दी करके महराजिन से 'मिड डे मील'तैयार करवा ही लेते हैं.उन्होंने रामकली को खाना बनाने के लिए रखने का प्रस्ताव रखा तो प्रधान ने उसे दासों गालियाँ दी, बोला, "तुम्हारा दिमाग खराब हो गया है .इस चुहड़ी का बनाया खाना बाँभन-ठाकुरों के लड़कों को खिलाओगे.धर्म भ्रष्ट करोगे.बाल भर पढ़-लिख क्या गए, लाट गवन्नर बन गए.अगर आगे से इसका नाम लिया और चुदुर्बुदुर करके कउनिउ चमरई झारी तो पक्का अपना ट्रांसफर धरा समझो। "